《酬吴著作》
宋代·郭祥正

醉乘黄犊穷山河，倏然遂向桃源过。桃源尽处见城郭，万家源源闻弦歌。

主人喜扫溪上榻，爱我鬓发尘埃多。旋呼琼液注玉斝，麟孙出拜能吟哦。

使令劝我须醉倒，不知与世为谁何。醒来忽别未十日，敢期佳句传灵波。

千年不落一字俗，凛凛秋风吹太阿。大才小用小有补，牛羊茁壮馀无他。

何时赴诏玉京去，万物待子能调和。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。